Solidariteit pak beleërde Denel in hofDie hooggeregshof in Pretoria. Foto: Maroela Media Solidariteit se aansoek om Denel te dwing om werkloosheidsversekering (WVF) en belasting (LBS) wat van werknemers se salarisse afgetrek is oor te betaal, word môre in die hooggeregshof in Pretoria aangehoor. Solidariteit het verlede maand dringende hofstukke op die sukkelende wapenvervaardiger beteken nadat Denel bekend gemaak het dat hy net ŉ gedeelte van sy werknemers se salarisse vir Junie en Julie kan betaal. Solidariteit het vroeër ook aangekondig dat hy voormalige raadslede van Denel ingevolge die Maatskappyewet vir wanbestuur en korrupsie wil laat ondersoek, met die oog op moontlike vervolging. “Die slagoffers van roekelose bestuur en staatskaping is werklike mense met gesinne en emosies. Werknemers se salarisse word gebruik om kontantvloei te subsidieer,” het Dirk Hermann, bestuurshoof van Solidariteit, toe gesê. Solidariteit se dringende aansoek volg nadat Denel bekendgemaak het dat hy slegs in staat is om ŉ sekere gedeelte van sy werknemers se salarisse vir Junie en Julie te betaal. Sekere statutêr verpligte betalings soos LBS, WVF en die heffing op vaardigheidsontwikkeling is op betaalstate aangedui, maar egter nie oorbetaal nie. Anton van der Bijl, hoof van Solidariteit se regsdienste, het gesê die organisasie se geregtelike stappe is tweeledig. Dit neem ook die statutêr verpligte betalings onder die loep wat op die betaalstrokies van werknemers aangedui word, maar nooit aan die Suid-Afrikaanse Inkomstediens (SAID) oorbetaal is nie.